7.2.2023 г.
BG
Официален вестник на Европейския съюз
C 47/127 Сряда, 6 юли 2022 r.
58. приветства културните и младежките инициативи, например ежегодния трансграничен фестивал на изкуството „Mirëdita, Dobar Dan!“, който насърчава сътрудничеството между хората на изкуството и активистите от Косово и Сърбия; насърчава косовските и сръбските органи, включително органите на местно управление, да продължат да надграждат върху подобни положителни инициативи и да използват културното наследство като средство за обединяване на различни общности; насърчава създаването на многонационален и многоезичен обществен радио- и телевизионен оператор, който да насърчава мира и помирението между държавите от Западните Балкани, по примера на телевизията ARTE; 59. призовава ЕС да засили допълнително сътрудничеството в областта на външната политика и сигурността, публичната дипломация и международните партньорства с цел постигане на напредък по отношение на помирението; приветства подновения ангажимент на съюзниците на ЕС, и по-специално назначаването на специални пратеници на САЩ, на Обединеното кралство и на Германия за региона на Западните Балкани; призовава ги да установят тясно сътрудничество и координация с пратеника на ЕС, за да се засили ефектът на лоста и да се предоставят съгласувани консултации и подкрепа; 60. признава важния принос на силите за Косово (KFOR) и на участващите държави за създаването и поддържането на сигурна и безопасна среда за всички граждани в Косово, както и за улесняването на евро-атлантическата интеграция на Западните Балкани; припомня значението на KFOR за продължаващото развитие на силите за сигурност на Косово чрез предоставяне на консултации, обучение и изграждане на капацитет; 61. призовава Комисията и бюрото на ЕС в Косово да положат повече усилия за повишаване на видимостта и популяризиране на ролята, усилията и ползите от по-тясното партньорство между ЕС и Косово; Социално-икономически реформи 62. приветства положителното развитие в икономическия растеж на Косово; приветства факта, че Косово също ще се възползва от цифровия единен пазар на ЕС, предвид големия потенциал на цифровизацията за развитието на икономиката на страната; 63. приветства стъпките, предприети от правителството с цел ограничаване на сивата икономика; все пак изразява съжаление във връзка с факта, че голямата сива икономика на Косово продължава да възпрепятства развитието на частния сектор; отбелязва, че има стратегия и съответен план за действие за справяне с първопричините за сивата икономика, но призовава за по-ефективното им прилагане; отбелязва, че личните парични преводи представляват голяма част от БВП на Косово; 64. приветства Косово за успешното управление на пандемията от COVID-19, включително и процеса на ваксинация; приветства факта, че Косово е закупило единствено ваксини, произведени и сертифицирани от ЕС, Обединеното кралство и САЩ, и че напредват дейностите, които ще позволят на Косово да изпълни условията за получаване на Европейския цифров сертификат за COVID; 65. приветства спешните мерки, предприети от правителството, както и създаването на 25 000 нови работни места чрез неговия пакет за възстановяване; подчертава обаче, че помощта за групите, които бяха най-силно засегнати от пандемията, бе ограничена; насърчава Косово да предостави на уязвимите домакинства и предприятия целенасочена и временна фискална подкрепа във връзка с пандемията; подчертава, че възстановяването след пандемията ще зависи в значителна степен от способността на органите да се справят със структурните предизвикателства, както и от ефективното прилагане на пакетите за икономическа подкрепа; 66. приветства отпускането на средства от пакета за макрофинансова помощ във връзка с COVID-19, насочен към смекчаване на икономическите последици от пандемията и запазване на макроикономическата стабилност, както и мобилизирането на 14,2 милиарда евро от ИПП III за подкрепа на партньорите от Западните Балкани при изпълнението на изискванията за членство в Европейския съюз; 67. подчертава, че изпълнението на основните и структурните реформи продължава да бъде важно за икономическото възстановяване и социалното развитие, тъй като усилията за справяне с корупцията, за подобряване на върховенството на закона, за повишаване на прозрачността и за укрепване на институциите и социалния диалог ще допринесат също така за привличане на преки чуждестранни инвестиции в държавата; призовава Косово да продължи да привежда законодателството си в съответствие с достиженията на правото на ЕС в областта на единния пазар и призовава косовските органи и Комисията да продължат да подкрепят малките и средните предприятия с цел развитие на по-силна и по-устойчива икономика; 68. подчертава, че неадекватните и ненадеждни доставки на електроенергия са едно от ограниченията за конкурентоспособността на Косово и че липсата на енергийна сигурност води до значителни разходи за бизнеса и представлява голяма пречка за привличането на качествени преки чуждестранни инвестиции; настоятелно призовава Косово да увеличи усилията си за оползотворяване на потенциала за енергийна ефективност;